Íslenska kvennalandsliðið í fótbolta verður án bæði Dagnýjar Brynjarsdóttur og Söru Bjarkar Gunnarsdóttur í vináttuleik gegn Ítalíu á morgun. Þetta verður fyrsti leikur Þorsteins Halldórssonar með liðið.
Greint var frá því í lok mars að landsliðsfyrirliðinn Sara Björk yrði ekki með vegna meiðsla en í dag kom það svo í ljós að miðjumaðurinn Dagný Brynjarsdóttir verður heldur ekki með eftir að hafa greinst með COVID-19 í skimun í Englandi fyrir ferðalagið. Dagný fékk jákvæða niðurstöðu úr COVID-19 skimun, en greindist svo ekki með veiruna sólarhring síðar. Þrátt fyrir það er ein jákvæð niðurstaða nóg til að hún sé nú komin í einangrun í Englandi og leikur því ekki með íslenska liðinu á morgun. Þetta verður fyrsti leikur liðsins undir stjórn Þorsteins Halldórssonar og sagði hann á blaðamannafundi í hádeginu að allir útileikmennirnir sem væru með í för myndu spila eitthvað í leikjunum tveimur en seinni vináttuleikurinn er á þriðjudag. Leikur Íslands og Ítalíu er á morgun klukkan tvö og verður sýndur á Youtube-rás KSÍ.
Bretinn Justin Rose var efstur eftir fyrsta daginn á Mastersmótinu í golfi í gærkvöld. Rose var með fjögurra högga forskot eftir fyrsta hringinn en hann lék á 65 höggum í gær eða 7 undir pari vallarins. Jafnir í öðru sætinu voru þeir Hideki Matsuyama frá Japan og Brian Harman.
Leikið var í 8-liða úrslitum Evrópudeildarinnar í fótbolta í gærkvöld. Þetta var fyrri viðureign liðanna. Manchester United vann Granada 2-0 á Spáni og Villareal vann Dinamo Zagreb með einu marki gegn engu í Króatíu. Þá gerðu Arsenal og Slavia Prag 1-1 jafntefli í London og sömuleiðis Ajax og Roma í Amsterdam. Seinni leikur 8-liða úrslitanna fer fram eftir viku.